[{"text_idx": "#000003", "text": "Umetan Donostian urtarrilaren 5ean etxez etxe kantari ibiltzen ginen: Erregeak datoz, Bretxan barrena... Berri ona zen: bezperako eskean txanponak biltzen genituen eta 6ean opariak jaso. Egun ume izan ginenon iruditerian, Meltxor, Gaspar eta Baltasar hirukotea abailduta dago. Eta haurtxo askorenean erabat desagertuta. Ikasi genuen Mateoren ebanjelioan \u2013agertzen diren bakarrean\u2013 ez dela errege zirenik aipatzen, baizik eta jakintsu titulua ematen zaiela; ezta hiru zirenik ere. Izenak eta itxurak geroago asmatu zituztela ipuingileek. Horrek makaldu du pertsonaien indarra noski. Baina, nagusiki, beste opari emaileen konpetentziak egin die kalte: Papa Noe\u0308l, Santa Claus, San Nikolas eta, gure artean batik bat, Olentzero."}, {"text_idx": "#000006", "text": "Zergatik du orain Espainiako estatuak antolamendu monarkikoa? Frankok nahi izan zuelako. Eta horrekin ados ez zeuden askok amore eman zutelako. Batzuk fede onez, sinestuta diktaduratik irteteko modu baketsu bakarra zela. Agian arrazoia zuten. Baina bada garaia jeneral tiranoaren itzaletik atera gaitezen. Bost urte barru, 2025eko azaroan, berrogeita hamar urte beteko dira hura hil zenetik. Aita krudelaren etxetik alde egiteko adina izango dugu. Egokiera aproposa nola antolatu nahi dugun estatua erabakitzeko eta autoestima kolektiboa indartzeko. Hauxe proposamena: eska diezaiegula alderdi politiko guztiei piskana \u2013ez dezaten berriro esan: orain ez da momentua\u2013 estatuaren eraketa horren inguruko eztabaida soziala bidera dezaten. Patsadaz, argudio sendoez, amorrurik gabe eta etorkizunari begira. Pandemia honetan herritarrok erakutsi omen dugu nolako heldutasuna dugun. Honi ekiteko ere, ongi agertuz gero, ez gara heldugabeagoak izango."}, {"text_idx": "#000011", "text": "Eta batez ere, errege-erregin magoak izan dira guztion diruak euren probetxuan gobernatzerakoan. Meltxor, Gaspar eta Baltasarrek ez bezala, errege hauek ez dute etorri beharrik, hemen ditugulako (salbuespen barregarri-negargarri bat kenduta). Galdera \u2013berriro diot: patsadaz, amorrurik gabe, argudio sendoez eta etorkizunari begira planteatu beharrekoa\u2013 hau da: joango al dira? 2025. urtea, Franco hil zenetik 50 urte beteko direnean, erreferendumerako aukera ezin hobea."}]